**Tájékoztatás a MSSZ Közgyűlésén történő képviselet szabályairól.**

A Magyar Sakkszövetség Alapszabálya 12. § 7. pontja a következőket tartalmazza:

*"A MSSZ jogi személyiségű tagjai, akik tagsági jogaikat a Közgyűlésen képviselőre kívánják átruházni, legkésőbb a Közgyűlés megrendezésének időpontjáig írásban be kell jelenteniük azt a személyt, aki a szavazati jogot gyakorolja. A képviseletre csak az egyesület tagját vagy tisztségviselőjét lehet megbízni."*

Mindezek alapján az Alapszabály arra módot ad, hogy egy tagszervezetet ne az elnöke (képviseletére jogosult személy), hanem az elnök meghatalmazása alapján az adott tagszervezet más tagja vagy tisztségviselője képviselje a Közgyűlésen. Azonban, mivel az Alapszabály azt a rendelkezést is tartalmazza, hogy az adott tagszervezet képviseletére kizárólag olyan személy lehet jogosult, aki a tagszervezet tagja vagy tisztségviselője, ezért az Alapszabály e rendelkezése kizárja, hogy egyik tagszervezet képviseleti jogát másik tagszervezet tagja vagy tisztségviselője (akár elnöke) lássa el a Közgyűlésen.

A fenti alapszabályi rendelkezésből következően tehát nincs arra jogszerűen mód, hogy a tagszervezetek egymásnak "átadogassák" a képviseleti jogot, mint ahogy arra sem, hogy a tagszervezet tagján vagy tisztségviselőjén kívül más személy kapjon meghatalmazást a tagszervezet képviseletére jogosult személytől.

Budapest, 2019. április 03.